बाजा बज्न रोकिएको झण्डै पन्ध्र मिनेटजतिमा एक जना जिन्सको पाइन्ट, सर्ट र स्टकोट लगाएकी कपाल केटाको जस्तो जुल्फी बनाएर काटेकी बीस वर्षजतिकी केटी मेरो अगाडि आएर उभिइन्। स्तनले महिला शरीर भनेर नचिनाउने हो भने उनी कुनै पनि कुनाबाट केटी थिइनन्। उनको पछिपछि काका, आमा र फुपूहरू पनि आउनुभयो। ती केटीले केही बेरसम्म मेरो अनुहारमा एकटक हेरिरहिन्। कम्मरमा दुवै हात राखेर सोधिन् ‘तिम्रो नाम के हो बहिनी?’
